యార్సెలర్‌ 'మిట్టల్‌'కు వారసుడొచ్చాడు
- ఆదిత్యకు యార్సెలర్‌ గ్రూపు అధ్యక్ష బాధ్యతలు
లక్సెంబర్గ్‌: ప్రపంచ ఉక్కు దిగ్గజం యార్సెలర్‌ మిట్టల్‌ అధ్యక్ష బాధ్యతలను కంపెనీ చైర్మెన్‌ లక్ష్మి మిట్టల్‌ కుమారుడు ఆదిత్య మిట్టల్‌(42) చేపట్టారు. ఆదిత్య మిట్టల్‌ ఇప్పటికే యూరప్‌ గ్రూప్‌ సీఈవో, సీఎఫ్‌వోగా బాధ్యతలు నిర్వరిస్తున్నారు. కొత్త బాధ్యతలు ఇందుకు అదనమని కంపెనీ ఒక ప్రకటనలో తెలిపింది. ఈ నియామకం ద్వారా సంస్థ చైర్మెన్‌ అండ్‌ సీఈవో లక్ష్మి మిట్టల్‌కు భారీ మద్దతు లభించనుందని సంస్థ పేర్కొంది. యార్సెలర్‌ మిట్టల్‌ సంస్థ ప్రపంచ వ్యాప్తంగా దాదాపు 60 దేశాల్లో తన కార్యకలాపాలను విస్తరించి ఉంది.. పారిశ్రామికంగా దాదాపు 18 దేశాల్లో తనదైన రీతిలో రాణిస్తూ వస్తోంది. యూరప్‌ కార్యకలాపాల సీఈవోగా మేటిగా రాణిస్తూ ఆదిత్య ఇప్పటికే గ్రూపు కార్యకలాపాల్లో తనకంటూ ఒక ప్రత్యేక స్థానాన్ని సాధించుకోవడంతో ఆయనకు సంస్థ అధ్యక్ష పదవి చేరువైనట్టుగా సమాచారం. ఆదిత్య నియామకంపై లక్ష్మి మిట్టల్‌ స్పందిస్తూ గ్రూపు భవిష్యత్‌కు వ్యూహాత్మక దిశను రూపొందించడంలో తన కుమారుడు తనతో కలిసి పని చేస్తారని ప్రకటించారు.ప్రధాన ప్రపంచ ఉక్కు మార్కె ట్లకు ఆటోమోటివ్‌, నిర్మాణ, గృహోపకరణం, ప్యాకేజింగ్‌ సహా నాణ్యమైన ఉక్కును సరఫరా చేయడంలో యార్సెలార్‌ మిట్టల్‌కు విశ్వ వ్యాప్తగా మంచి పేరుంది.
మీ స్నేహితులకు రికమెండ్ చెయ్యండి